**Hortobágy Község Önkormányzatának 3*. sz. napirend***

**Polgármesterétől\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**E L Ő T E R J E S Z T É S**

(a képviselő-testület 2022. március 29-ei rendes, nyilvános ülésére**)**

**Tárgy:** A Hajdúböszörményi Tankerületi Központ tájékoztatója a 2021-es évben végzett önkormányzati tulajdonú köznevelési célú vagyon vagyonkezeléséről

*Tisztelt Képviselő-testület!*

A Klebelsberg Intézményfenntartó Központ átszervezése kapcsán a vagyon előbb jogszabály erejénél fogva majd a vagyonkezelési szerződés aláírását követően a szerződés alapján került át vagyonkezelésre a Tankerülethez.

A Magyarország helyi önkormányzatiról szóló 2011. évi CLXXXIX. törvény (a továbbiakban:

Mötv.) 107. §-a biztosítja az önkormányzat számára azt a hatáskört, amelyben eljárva jogosult a tulajdonát képező vagyon kezeléséről tájékoztatót kérni a vagyonkezelőjétől. A Mötv. 109. § (1) bekezdése alapján, mint tulajdonos járhat el az önkormányzat ez esetben. A hivatkozott törvény VI. fejezete tartalmazza azokat a további részletszabályokat, amelyek az önkormányzati vagyonra és a vagyongazdálkodására vonatkoznak figyelemmel a nemzeti vagyonról szóló 2011. évi CXCVI. törvény (a továbbiakban: Nvtv.) határozza meg a további szabályokat a vagyonkezelésre, vagyonkezelőre vonatkozóan.

Az Mötv., az Nvtv. és a Polgári Törvénykönyvről szóló 2013. évi V. törvény (a továbbiakban: Ptk.) adja meg a hátteret, amelyek rendelkezéseiből a vagyonkezelésre vonatkozó jogok és kötelezettségek kiolvashatóak. A vagyonkezelési szerződést az Nvtv. szabályozása alapján csak átlátható szervezetek köthetik meg. Az önkormányzat és a tankerület az Nvtv. 3. § (1) bekezdés 1a) alapján egyaránt átlátható szervezetnek minősül a törvény erejénél fogva.

A vagyonkezelése nem csak a felújítási, karbantartási kötelezettséget takarja. A vagyon érétkének megőrzésén túl a pótlás, a vagyon értékének növelésére vonatkozó elképzeléseket is tartalmaznia kell a jogszabályi előírások miatt.

A Pk. 6:320. §-a (1) bekezdése szerint a vagyonkezelő a vagyonrendelő vagy a kedvezményezett kérésére köteles tájékoztatást adni a kezelt vagyonról. A tájékoztatásnak ki kell terjednie különösen a kezelt vagyon tényleges és várható gyarapodására, a kezelt vagyonba tartozó vagyoni elemekre, azok értékére, továbbá a kezelt vagyon terhére vállalt kötelezettségekre. A (2) bekezdés alapján a vagyonkezelő kérésre köteles a vagyonkezelésről számot adni, és a kezelt vagyonnal a vagyonrendelő, illetve a kedvezményezett felé elszámolni..

A Mötv. 109. § (6) bekezdése szerint a vagyonkezelő a vagyon felújításáról, pótlólagos beruházásáról legalább a vagyoni eszközök elszámolt értékcsökkenésének megfelelő mértékben köteles gondoskodni és e célokra az értékcsökkenésnek megfelelő mértékben tartalékot képezni. Ha a vagyonkezelő olyan közfeladatot lát el, amely után bevételének több mint fele az államháztartás valamely alrendszeréből származik, a helyi önkormányzat a vagyonkezelési szerződésben részletezett feltételekkel a bevételekben meg nem térülő elszámolt értékcsökkenésnek megfelelő összeg erejéig elengedheti a vagyonkezelőnek a helyi önkormányzattal szemben fennálló, a kezelt vagyonnal összefüggő hosszú lejáratú kötelezettségét. Ez esetben a vagyonkezelő e bekezdés szerinti kötelezettsége a bevételekben megtérülő értékcsökkenés összegéig áll fenn.

A vagyonkezelésre átadott eszközök után elszámolt értékcsökkenést teljes egészében a vagyonkezelésre átvett vagyon értékének megőrzésére kell fordítani, illetve ha ez nem történik meg, ezen összeggel el kell számolni.

A Tankerület által összeállított vagyonkezelési tájékoztató – amely az előterjesztés melléklete - tartalmazza az ingó- és ingatlan vagyon átvételkori és a tavalyi költségvetési évvégi leltár szerinti értékét minden egyes vagyontárgyra lebontva, az értékcsökkenés mértékét, a felújítások, karbantartások értékét, a pályázati pénzből megvalósuló fejlesztés értékét.

A Tankerület vagyonkezelési tájékoztatója az előterjesztés mellékletében található.

Kérem a Tisztelt Képviselő-testületet, hogy az előterjesztésben foglaltakat elfogadni, a határozatot meghozni szíveskedjen.

**HATÁROZATI JAVASLAT**

Hortobágy Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107. § biztosított feladatkörében és a 109. § (8) bekezdésében biztosított tulajdonosi jogkörében eljárva, mint tulajdonos a Hajdúböszörményi Tankerületi Központ vagyonkezelésében, de az Önkormányzat tulajdonában levő Petőfi Sándor Általános Iskola és Kollégium elnevezésű köznevelési intézmények ingó- és ingatlan vagyonának 2021-es évben végzett vagyonkezeléséről szóló tájékoztatót tudomásul veszi.

Felkéri a Képviselő-testület Jakab Ádám András polgármestert, hogy döntéséről írásban tájékoztassa a Hajdúböszörményi Tankerületi Központ tankerületi igazgatóját.

**Határidő:** 2022. március 31.

**Felelős:** Jakab Ádám András polgármester

Hortobágy, 2022. március 21.

 **Jakab Ádám András**

 polgármester

Az előterjesztést törvényességi szempontból ellenőrizte:

  **dr. Koroknai-Bokor Erzsébet**

 kirendeltség-vezető